《蜀先主庙古柏》
宋代·裴士禹

武侯翊汉嗣，始欲大神器。天命固有常，云雷极屯否。

流星坠武帐，万卒摧锐气。孤负卧龙心，三顾君臣意。

庙貌今寂寥，握节空垂泪。兴废事徒然，无以穷往志。

陵前古柏树，千丈起平地。根大压巨鳌，心虚藏野燧。

风动虬龙枝，雷雨随声至。疑是虚空间，神明专拥庇。

不尔千万年，突兀无枯瘁。观柏又惨然，念侯功业炽。

功业亘无穷，与柏共苍翠。

作者简介：裴士禹，开封（今属河南）人。德舆次子。仁宗嘉祐二年（一○五七）为西京留守推官。